b"\n_START_ARTICLE_\nBatalla naval de Barcelona (1359)\n_START_SECTION_\nAntecedents\n_START_PARAGRAPH_\nLa guerra dels dos Peres, causada per les pretensions del monarca castell\xc3\xa0 sobre les terres del sud del Regne de Val\xc3\xa8ncia, incloent-hi M\xc3\xbarcia, Elx, Alacant i Oriola, esclat\xc3\xa0 per un episodi en qu\xc3\xa8 nou galeres catalanes, armades per Moss\xc3\xa8n Francesc de Perell\xc3\xb3s amb llic\xc3\xa8ncia de Pere el Cerimoni\xc3\xb3s, que anaven en auxili del Regne de Fran\xc3\xa7a contra el Regne d'Anglaterra, van arribar a Sanl\xc3\xbacar de Barrameda a la recerca de vitualles i van capturar en aquelles aig\xc3\xbces dos vaixells de la Rep\xc3\xbablica de G\xc3\xa8nova, rep\xc3\xbablica en guerra amb Arag\xc3\xb3. Pere el Cruel, que es trobava a l'esmentat port, va requerir Perell\xc3\xb3s perqu\xc3\xa8 abandon\xc3\xa9s la seva presa; i com l'aragon\xc3\xa8s no ho fes, es va queixar a Pere el Cerimoni\xc3\xb3s, qui tampoc li va fer cas, i persegu\xc3\xad Perell\xc3\xb3s amb algunes galeres fins a Tavira, per\xc3\xb2 no va poder atrapar-lo, i com a venjan\xc3\xa7a va fer cremar les mercaderies dels catalans a Sevilla. _NEWLINE_El rei de Castella prepar\xc3\xa0 una flota a Sevilla amb la intenci\xc3\xb3 de destruir el poder mar\xc3\xadtim catal\xc3\xa0, on el mateix Pere el Cruel hi embarc\xc3\xa0. Per poder enfrontar-se amb l'armada catalana, els castellans van requerir el suport del Regne de Granada, la Rep\xc3\xbablica de G\xc3\xa8nova. La flota, comandada per l'almirall Egidi Boccanegra, germ\xc3\xa0 del dux Simone Boccanegra, i amb els capitans castellans Garc\xc3\xada \xc3\x81lvarez de Toledo, Jaime Garc\xc3\xada de Padilla i Pero L\xc3\xb3pez de Ayala es reun\xc3\xad a Cartagena on el rei castell\xc3\xa0 va esperar les naus del Regne de Portugal que no van arribar, i entretant va enviar set galeres a capturar naus aragoneses, per\xc3\xb2 nom\xc3\xa9s es van poder fer amb una carraca veneciana a Mallorca._NEWLINE_Pere el Cerimoni\xc3\xb3s, que sabia dels preparatius de la flota castallana, man\xc3\xa0 refor\xc3\xa7ar les defenses costaneres i que els vaixells no sortissin de port per no ser capturats, i creient que l'objectiu era desembarcar a Mallorca, hi va organitzar una armada de quaranta galeres._NEWLINE_La flota va desembarcar el 4 de juny a Guardamar, que fou presa. L'estol va desembarcar a la ciutat de Val\xc3\xa8ncia, defensada per Ramon Berenguer I d'Emp\xc3\xbaries, per\xc3\xb2 la guarnici\xc3\xb3 no va sortir de la ciutat per presentar batalla, i els assaltants van reembarcar per combatre a les costes catalanes. A les boques de l'Ebre s'hi va unir l'estol portugu\xc3\xa8s de Lanzarote Pezana, i a Tortosa els esperava el cardenal Guiu de Boulogne, llegat apost\xc3\xb2lic entre els regnes espanyols, enviat per Innocenci VI per conv\xc3\xa8ncer-lo en va de la necessidad d'arribar a un acord.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEls castellans es van dividir en dos grups i van desembarcar a la boca del Llobregat per proveir-se d'aigua dol\xc3\xa7a, i van haver de derrotar una partida d'homes que s'hi va acostar des de Sant Boi de Llobregat i Barcelona._NEWLINE_L'estol castell\xc3\xa0 va dirigir-se, passant per Tortosa, a l'illa d'Eivissa l'11 de juny, amb intenci\xc3\xb3 de conquerir-la fins on els van perseguir una armada de la Corona d'Arag\xc3\xb3 de quaranta galeres que s'havia bastit a Mallorca vingudes des de Cotlliure, i l'estol castell\xc3\xa0 fug\xc3\xad cap Alacant, on l'Orde de Montesa els va fer front, i finalment van reembarcar i dirigir-se a Calp mentre els perseguidors fondejaven a D\xc3\xa9nia, i finalment Pere el Cruel i Egidi Boccanegra es van dirigir sense oposici\xc3\xb3 a Cartagena._NEWLINE_A Cartagena, els portuguesos es van acomiadar, i Pere I de Castella va desembarcar, dirigint-se per terra a Tordesillas, mentre les naus castellanes tornaven a Sevilla."